[pic] | KOMISIJA EVROPSKIH SKUPNOSTI |

Bruselj, 19.12.2006

COM(2006) 837 konč.

POROČILO KOMISIJE SVETU

o tokaju

POROČILO KOMISIJE SVETU

o tokaju

Sporazum iz leta 1993 med Evropsko skupnostjo in Republiko Madžarsko o vzajemni zaščiti in nadzoru imen vin (v nadaljnjem besedilu „EU-madžarski sporazum o vinu“)[1] je določil, da so geografske označbe, naštete v prilogi k sporazumu, med temi izraz TOKAJ, rezervirane izključno za vina s poreklom iz Madžarske, za katera se uporabljajo. V skupni izjavi k sporazumu o homonimnih ali identičnih geografskih označbah sta se pogodbenici dogovorili, da so vse izpeljane oblike imena TOKAJ, npr. TOKAJSHKE, TOKAJER itn., zaščitene za Madžarsko.

Sporazum je poleg tega določil 13-letno prehodno obdobje od svojega začetka veljavnosti, ki se konča 31. marca 2007 in v katerem francoski in italijanski proizvajalci lahko izraz TOKAY oziroma TOCAI uporabljajo za vinske sorte pod posebnimi pogoji, ki jih določa sporazum.

Skupnost ni sklenila sporazuma s Slovaško.

Zaradi širitve EU je EU-madžarski sporazum o vinu iz leta 1993 nadomestila Pogodba o pristopu, s čimer je nehal veljati 1. maja 2004, vendar je njegova vsebina zdaj vključena v pravni red Skupnosti. Zaradi tega,

1. madžarske in slovaške geografske označbe TOKAJ so „kakovostna vina, pridelana na določenem pridelovalnem območju“ v skladu s členom 54 Uredbe Sveta (ES) št. 1493/1999[2]. Zato je njihovo označevanje zaščiteno v skladu s členom 48 Uredbe (ES) št. 1493/1999. Zaščita velja tudi za prevode, kot sta TOKAY v francoščini in TOCAI v italijanščini;

2. obdobje, v katerem Francija in Italija na vinskih nalepkah postopno opuščata navedbo vinskih sort z uporabo izrazov TOKAY / TOCAI, zdaj ureja člen 19(2) Uredbe Komisije (ES) št 753/2002 [3] in zlasti Priloga II k Uredbi. V skladu z navedenimi določbami se na vinskih nalepkah neha uporabljati vinske sorte TOKAY PINOT GRIS (Francija), TOCAI ITALICO (Italija) in TOCAI FRIULANO (Italija) 31. marca 2007. Ta pristop je v skladu s členom 24(6)[4] Sporazuma STO TRIP.

Vendar je bilo vprašanje velikokrat načeto med pristopnimi pogajanji, zaradi česar je bila naslednja izjava Sveta priložena zapisniku Sveta za splošne zadeve z dne 18. novembra 2002:

„ Svet opozarja, da se v skladu s pravnim redom Skupnosti nekatera vina, proizvedena v Italiji in Franciji, lahko označujejo ‚TOCAI‛ oziroma ‚TOKAY PINOT GRIS‛ do 31. marca 2007. Svet poziva Komisijo, da leta 2006 predloži podrobno poročilo o vprašanju, zato da se ob upoštevanju interesov proizvajalcev in politike Evropske unije pri zaščiti geografskih označb sprejmejo ukrepi, ki bi lahko bili potrebni za obdobje po letu 2007 .“

Upoštevati je treba tudi naslednje:

Francoski vinarji v Alzaciji so uporabljali izraz TOKAY za vina, proizvedena iz vinske sorte „Pinot gris“. V obdobju postopnega opuščanja, ki se konča 31. marca 2007, alzaški vinarji lahko še naprej uporabljajo izraz TOKAY, vendar v povezavi s sopomenko, tj. „Pinot gris“. Po 31. marcu 2007 se Francija strinja, da se vina, proizvedena iz te vinske sorte, lahko uporablja samo ime PINOT GRIS.

Italijanski vinarji v Furlaniji bodo nehali uporabljati izraz TOCAI na vinskih nalepkah po 31. marcu 2007 in bodo uporabljali ime FRIULANO.

Poleg tega vinska sorta TOCAI ITALICO ni navedena ne v „mednarodnem seznamu vinskih sort in njihovih sinonimov“ OIV[5] ne v strokovnih seznamih (UPOV ali IBPGR). Zato v skladu s členom 20(3)[6] Uredbe Komisije (ES) št. 1227/2000 z dne 31. maja 2000[7], Italija ne sme več uporabljati te vinske sorte.

V sodbi v zadevi C-347/03 z dne 12. maja 2005 je Sodišče Evropskih skupnosti (ECJ) potrdilo veljavnost obdobja postopnega opuščanja. Sojenje v zadevah Sodišča Evropskih skupnosti T-417/04, T-418/04 in T-431/04 še poteka.

Nazadnje si na mednarodni ravni Komisija od leta 2004 prizadeva zaščititi geografsko označbo TOKAJ v tretjih državah in preprečiti, da se to ime uporablja kot vinska sorta. Sporazum med Evropsko skupnostjo in Združenimi državami Amerike[8] z dne 10. marca 2006 prepoveduje uporabo izraza TOKAY v Skupnosti kot poimenovanja za vinsko sorto na vinskih nalepkah ZDA. Sporazum med Evropsko skupnostjo in Avstralijo (še neparafiran) ima namen prepovedati uporabo izraza TOKAY kot poimenovanja za vinsko sorto na avstralskih vinskih nalepkah.

Predlagani pristop:

ob upoštevanju:

1. dolgotrajne razprave, ki je omogočila kompromis v Svetu,

2. nedavne odločbe Sodišča Evropskih skupnosti,

3. mednarodnih obvez in

4. spremembe v vinarskih praksah,

Komisija meni, da bi morala prevladati izključna zaščita geografske označbe „TOKAJ“.

Zato Komisija namerava ohraniti rok 31. marca 2007 iz vrstic 103, 104 in 105 Priloge II k Uredbi Komisije (ES) št. 753/2002 za uporabo imen za vinske sorte, ki samostojno ali v zvezi vsebujejo geografsko označbo TOKAJ ali njen prevod (npr. TOKAY ali TOCAI).

[1] Sklep Sveta 93/724/ES z dne 23. novembra 1993 o sklenitvi sporazuma med Evropsko skupnostjo in Republiko Madžarsko o vzajemni zaščiti in nadzoru imen vin (UL L 337, 31.12.1993, str. 93).

[2] Uredba Sveta (ES) št. 1493/1999 z dne 17. maja 1999 o skupni ureditvi trga za vino (UL L 179, 14.7.1999, str. 1).

[3] Uredba Komisije (ES) št. 753/2002 z dne 29. aprila 2002 o določitvi nekaterih pravil za izvajanje Uredbe Sveta (ES) št. 1493/1999 glede opisa, poimenovanja, predstavitve in zaščite nekaterih proizvodov iz vinskega sektorja (UL L 118, 4.5.2002, str. 1.).

[4] Člen 24(6) Sporazuma STO TRIP : „Nič v tem poglavju ne zavezuje članice, da zahteva uporabo svojih določb v zvezi z geografsko označbo katere koli druge članice, ki se nanaša na proizvode iz vinske trte, katerih ime je enako kot običajno ime za sorto grozdja, ki je obstajalo na ozemlju te članice na dan začetka veljavnosti Sporazuma o WTO.“

[5] Mednarodni urad za vinsko trto in vino ( Organisation internationale de la vigne et du vin ).

[6] Člen 20(3) Uredbe Komisije (ES) št. 1227/2000:„Imena in sinonimi imen sort, uvrščenih na seznam, so lahko takšni, kakor jih je določil katerikoli od naslednjih organov:a) Mednarodni urad za vinsko trto in vino (OIV),b) Mednarodna konvencija za varstvo novih rastlinskih sort (UPOV) in/alic) Mednarodni svet za rastlinske genske vire (IBPGR).“

[7] Uredba Komisije (ES) št. 1227/2000 z dne 31. maja 2000 o določitvi podrobnih pravil za izvajanje Uredbe Sveta (ES) št. 1493/1999 o skupni ureditvi trga za vino v zvezi z obsegom vinogradniških površin (UL L 143, 16.6.2000, str. 1).

[8] UL L 87, 24.3.2006, str. 1.